b"\n_START_ARTICLE_\nStellan Skarsg\xc3\xa5rd\n_START_SECTION_\nCarrera\n_START_PARAGRAPH_\nSkarsg\xc3\xa5rd comen\xc3\xa7\xc3\xa0 la seva carrera en la interpretaci\xc3\xb3 molt aviat. La seva primera feina fou com a actor juvenil a la producci\xc3\xb3 per a la televisi\xc3\xb3 sueca Bombi Bitt och jag, el 1968, amb 16 anys. Amb 20 anys ja tenia una gran experi\xc3\xa8ncia en cinema, televisi\xc3\xb3 i teatre._NEWLINE_Entre el 1972 i el 1988 treball\xc3\xa0 al Teatre Reial Dram\xc3\xa0tic d'Estocolm._NEWLINE_Guany\xc3\xa0 un \xc3\x93s de Plata al Festival de Berl\xc3\xadn i el premi suec Guldbaggen per la seva actuaci\xc3\xb3 a la pel\xc2\xb7l\xc3\xadcula sueca Den enfaldige m\xc3\xb6rdaren el 1982._NEWLINE_El 1985 treball\xc3\xa0 per primera vegada en una pel\xc2\xb7l\xc3\xadcula realitzada a Hollywood: Noon Wine. L'any seg\xc3\xbcent particip\xc3\xa0 en l'obra teatral Ett dr\xc3\xb6mspel, i el 1988 particip\xc3\xa0 en les obres teatrals Vita rum i M\xc3\xa4ster Olof al Teatre Reial Dram\xc3\xa0tic d'Estocolm._NEWLINE_Skarsg\xc3\xa5rd fou candidat al paper d'Oskar Schindler a la pel\xc2\xb7l\xc3\xadcula de La llista de Schindler. Va unir-se professionalment el 1994 al director dan\xc3\xa8s Lars von Trier, amb qui treball\xc3\xa0 a les pel\xc2\xb7l\xc3\xadcules Riget (televisi\xc3\xb3), Breaking the Waves i Dogville._NEWLINE_Els seus principals papers han estat els del pare Merrin a les pel\xc2\xb7l\xc3\xadcules Exorcist: The Beginning i Dominion: Prequel to the Exorcist; William Turner a les pel\xc2\xb7l\xc3\xadcules Pirates of the Caribbean: Dead Man's Chest i Pirates of the Caribbean: At World's End; i Bill Anderson a Mamma Mia!. Tamb\xc3\xa9 va treballar a pel\xc2\xb7l\xc3\xadcules com Ronin, La casa de vidre, Deep Blue Sea, Helena de Troia, El rei Art\xc3\xbas i a \xc3\x80ngels i dimonis."